RAVI SHASTRI
భారత్‌ క్రికెటర్లకు విశ్రాంతి ఇవ్వరేమిటి?
న్యూఢిల్లీ: బిజీ షెడ్యూల్స్‌తో బిసిసిఐ కనీసం భారత క్రికెటర్లకి విశ్రాంతి లేకుండా చేస్తోందని జట్టు ప్రధాన క ఓచ్‌ రవిశాస్త్రి ఆందోళన వ్యక్తం చేశాడు. ఛాంపియన్స్‌ ట్రోఫీ నుంచి టీమిండియా వరుసగా సిరీస్‌లు ఆడుతూనే ఉందని….ఇలా అయితే ఆటగాళ్లకి మానసిక, శారీరక శ్రమ పెరిగి వారి ఆటపై అదిప్రభావం చూపుతుందని పేర్కొన్నాడు. ఐపిఎల్‌ ముగిసిన తర్వాత ఇంగ్లాండ్‌లో ఛాంపియన్స్‌ ట్రోఫీ ఆడిన భారత్‌…అటు నుంచి వెస్టిండీస్‌కు వెళ్లింది. అనంతరం శ్రీలంక పర్యటనలో మూడు టెస్టుల, ఐదు వన్డేలు, ఒక టీ20 మ్యాచ్‌ ఆడి రెండు రోజుల క్రితం భారత్‌కి తిరిగొచ్చింది. మళ్లీ ఈనెల 17 నుంచి ఆస్టేలియాతో సిరీస్‌ ఆడనుండగా….అనంతరం నాలుగు రోజులకే న్యూజిలాండ్‌తో సిరీస్‌ ఆరంభమవనుంది. ఇలా బిజీ షెడ్యూల్స్‌ కారణంగా ఆటగాళ్లపై తీవ్ర ఒత్తిడి పెరుగుతోందని వెల్లడించాడు. భారత జట్టు షెడ్యూల్‌ చాలా బిజీగా తయారైంది.
ఇవి కేవలం మ్యాచ్‌లుగా మాత్రమే చూడలేం. వరుస మ్యాచ్‌లు ఆటగాళ్ల శరీరాలకి కఠిన పరీక్షలు పెడతాయి. వాటితో పాటు సుదీర్ఘ విమాన ప్రయాణాలు కూడా వారిని ఇబ్బంది పెడతాయి. మ్యాచ్‌ల సమయంలో క్రికెటర్లు గాయపడితే….వారు కోలుకునేందుకు కూడా తగిన సమయం దొరకాలంటే సిరీస్‌ల మధ్య కొంచెం గ్యాప్‌ అవసరం. వరుస షెడ్యూల్‌తో బిజీగా ఉన్న భారత క్రికెటర్లకి బ్రేక్‌ ఇవ్వడం అనివార్యమని రవిశాస్త్రి అభిప్రాయపడ్డారు. ఈవిషయాన్ని బిసిసిఐకి విన్నవించారు. విశ్రాంతి ఎక్కువ కూడా ఇవ్వకుండా స్వల్ఫ విరామాన్నిస్తే నూతనోత్తేజంతో వారు పనిచేస్తారన్నారు. దీన్ని బిసిసిఐ పరిగణనలోకి తీసుకోవాలన్నారు. ఆటగాళ్లు కొత్తదనంతో మళ్లీ బరిలోకి దిగాలంటే విశ్రాంతి అనేది సాయం చేస్తుంది.
ఒక పర్యటన ముగిసిన తర్వాత ఒక చిన్నపాటి బ్రేకను భారత్‌కు ఇస్తే బావుంటుంది. ఇంగ్లాండ్‌, ఆస్ట్రేలియా దేశాలు ఈ షెడ్యూల్స్‌ విషయంలో చాలా జాగ్రత్తలు తీసుకుని ఆటగాళ్లకి తగినంత విశ్రాంతిస్తాయి. బిసిసిఐ కూడా ఆ వైపు దృష్టి సారిస్తే మంచింది. షెడ్యూల్స్‌ సమస్య కాకుండా మిగతా అన్ని విషయాల్లో క్రికెటర్లని బిసిసిఐ బాగా చూసుకుంటోంది అని రవిశాస్త్రి వెల్లడించారు.